钦定古今图书集成/明伦汇编/闺媛典/第076卷 > 张复振妻王氏
## 钦定古今图书集成/明伦汇编/闺媛典/第076卷 > 张复振妻王氏

按《新安县志》：“王氏，小阳村张复振妻。父嘉策，母杨氏，
古雄小王村人。年十八归振。性闲婉，不苟言笑，居恒
足不及外阃。事祖姑舅姑怡色下气，相夫恭顺爱谨。
夫读书，氏手女红伴夜分鸡鸣而起，先臧获操作洴
澼龟手绩纺无宁晷，四年如一日，钗荆裙布，甘之晏
如。己巳初夏，夫疾作，氏朝夕供汤药，焚香祝天，愿促”
己筭以益夫。每祝辄泣下，历久未尝稍怠。夫病革，氏
语人曰：“吾夫似无起色矣。既无儿可守，不如从游地
下。”潜匿白练袖中。复谓其姑曰：“郎将死矣。倘有所叮
咛，姑暂守之。”即以巾服为夫易，倏不见。姑惊疑，促人
遍索之，已扃扉别室自缢。急解之，气犹奄奄。夫闻哭
无声，泪张口，气绝。氏亦瞑目，时年二十有一。崇祯庚
午三月初六日也。